DA Den Europæiske Unions Tidende CE 78/1

(2004/C 78 E/0001)

SKRIFTLIG FORESPØRGSEL E-0465/01

af Antonios Trakatellis (PPE-DE) og Rodi Kratsa-Tsagaropoulou (PPE-DE) til Kommissionen

(20. februar 2001)

Om: Krænkelse af Fællesskabets miljølovgivning og foranstaltninger til fordel for havskildpadden (Caretta-caretta)

Kommissionen har i sit svar på min tidligere forespørgsel om gennemførelsen af miljølovgivningen (P-3912/00 (1)) oplyst, at Kommissionen, der konstaterer, at Grækenland ikke har truffet de nødvendige foranstaltninger for at sikre beskyttelsen af havskildpadden Caretta-caretta, hvorved det krænker artikel 12 i direktiv 92/43/EØF (2), har indledt sag ved Domstolen den 17. marts 2000 (sag C-2000/103).

Under henvisning til at denne havskildpadde er en sjælden art, som er truet af udryddelse, og at 30-50 % af de eksemplarer af denne skildpaddeart, som er forblevet i Middelhavet, søger tilflugt i Lagana-bugten på Zakynthos, og at strandene i området anses for at være de vigtigste æglægningssteder i hele Middelhavet, og endvidere under henvisning til at Kommissionen har besluttet at afbryde finansieringen af projekter som det biologiske rensningsanlæg i Lagana på grund af krænkelsen af miljølovgivningen, bedes Kommissionen oplyse:

1. Hvilke foranstaltninger mener Kommissionen er tilstrækkelige til at bringe krænkelsen af Fællesskabets miljølovgivning på Zakynthos til ophør og specielt i området (GR2210002) under nettet »Natura 2000«, så der globalt kan sikres beskyttelse af biodiversiteten og bevarelse af de naturlige levesteder samt af den vilde flora og fauna?

2. Kan den græske regering i gennemførelsen og realiseringen af foranstaltninger med henblik på en effektiv beskyttelse af den omtalte art også medtage foranstaltninger gående ud på udveksling af jord, kompensation og ekspropriation af jord til en rimelig pris, for at den økologiske beskyttelse og den turistmæssige udvikling på øen kan finde sted side om side, og at den private ejendomsret kan blive respekteret?

3. Kan omkostningerne til kompensationsforanstaltninger samt de foranstaltninger, der står i forbindelse med udveksling og ekspropriation af jordarealer, kunne indgå under de projekter, der samfinansieres med Fællesskabet?

4. Kan Kommissionen gå videre med samfinansieringen af mangelfulde forvaltningsplaner, når det præsidentielle dekret vedrørende oprettelsen af et »organ for marin naturparken på Zakynthos« er mangelfuldt, dels fordi hverken lokalsamfundet, arbejdsmarkedets parter eller samfundsinstanserne er repræsenteret, og dels fordi det ikke indeholder de nødvendige foranstaltninger med henblik på at indføre streng beskyttelse, som krævet af artikel 12 i direktiv 92/43/EØF?

Svar afgivet på Kommissionens vegne af Margot Wallström

(24. april 2001)

I henhold til artikel 12 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (3) skal medlemsstaterne træffe de nødvendige foran-staltninger til at indføre en streng beskyttelsesordning i det naturlige udbredelsesområde for de dyrearter, der er nævnt i bilag IV, litra a), med forbud mod bl.a.: forsætlig forstyrrelse af disse arter, i særdeleshed i perioder, hvor dyrene yngler, udviser yngelpleje, overvintrer eller vandrer, samt beskadigelse eller ødelæggelse af yngle- eller rasteområder.

Idet Kommissionen var af den opfattelse, at de græske myndigheder ikke havde truffet de forholdsregler, som de selv mente var nødvendige for at sikre bevarelsen af havskildpaddearten Caretta caretta på Zakynthos, indbragte den sagen for Domstolen den 17. marts 2000. Det skal præciseres, at de græske myndigheder som nødvendige foranstaltninger for at sikre beskyttelsen af Caretta caretta havde bebudet to præsidentielle dekreter, det ene vedrørende oprettelsen af en havnaturpart ved Zakynthos, og det andet vedrørende kompensationsforanstaltninger. I december 1999 vedtog de græske myndigheder det præsidentielle dekret om oprettelsen af havnaturparken.

Kommissionen er af den opfattelse, at de græske myndigheder ud over at vedtage det andet dekret om kompensationsforanstaltninger bør træffe de nødvendige forholdsregler med henblik på at sikre, at havnaturparken kommer til at fungere efter hensigten samt træffe en række praktiske foranstaltninger, der på permanent basis beskytter de strandbredder ved Laganas, der er yngleplads for arten.

I henhold til Rådets direktiv 92/43/CEE er det overladt til medlemsstaterne selv at vælge, hvilke forholdsregler der er nødvendige for at etablere en streng beskyttelsesordning for de pågældende arter. Således skal de græske myndigheder fastlægge, hvilke konkrete foranstaltninger der er nødvendige for at sikre bevarelsen af havskildpaddearten Caretta caretta på Zakynthos.

Ved samfinansiering via Den Europæiske Fond for Regionaludvikling og Samhørighedsfonden, dækkes projektomkostningerne samt, når dette måtte være nødvendigt og inden for visse grænser, de hermed forbundne eksproprieringsomkostninger. Eventuelle kompensationsforanstaltninger, udveksling af jordarealer og andet dækkes normalt af det pågældende land selv uden medvirken fra Fællesskabets side.

Den type projekt, det ærede medlem omtaler (forvaltningsplan for en biotop), kunne være støtteberettiget under det fremtidige operative problem for Grækenland (miljøafsnittet) i programlægningsperioden 2000-2006.

Begrebet støtteberettigelse indebærer bl.a., at projektet skal være i overensstemmelse med en række objektive og gennemskuelige udvælgelseskriterier, som er godkendt på forhånd af forvaltningsmyndigheden for hvert operativt program. Disse kriterier indgår i fællesskabsstøtterammen for den angivne periode og omfatter bl.a. projektets funktionsdygtighed samt initiativtagerens evne til at fuldføre det. Dog er det op til tilsynsudvalget for hvert operativt program at fastsætte kriterierne i detaljer, og dernæst at tilse, at de anvendes korrekt af den pågældende forvaltningsmyndighed.

(1) EFT C 174 E af 19.6.2001, s. 182.

(2) EFT L 206 af 22.7.1992, s. 7.

(3) EFT L 206 af 22.7.1992.